สังคมข่าวหุ้น
*หุ้นไทยพักฐาน
26 มิ.ย. 2562

เกียรติก้อง ว่องไวยากร
*หุ้นไทยพักฐาน
*ตลาดหุ้นไทยสัปดาห์นี้เป็นช่วงพักฐาน ขยับขึ้นขยับลงเล็กน้อย ตามปัจจัยภายในและภายนอกประเทศ หลังจากดัชนีปรับตัวขึ้นมาแล้ว 100 กว่าจุดนับจากต้นปีโดยเฉพาะตั้งแต่ปลายเดือน พ.ค.ที่ปรับตัวขึ้นมาอย่างต่อเนื่อง นักลงทุนยังจับตาการประชุม G20 จะเริ่มขึ้นปลายสัปดาห์นี้ ระหว่างทรัมป์กับจีน จะแฮปปี้หรือเปล่า ถ้าส่งสัญญาณดีก็ไปต่อ แต่ถ้าตรงกันข้ามก็คงต้องปรับฐานลงมาบ้าง แนวรับสำคัญ 1,700 จุดน่าจะเอาอยู่  ส่วนการจัดตั้งรัฐบาลใหม่ คงจะเห็นใน 1-2 สัปดาห์นี้ น่าจะช่วยหนุนให้ตลาดหุ้นไทยได้อีกทางหนึ่ง วานนี้ต่างชาติเข้าลงทุนอีก 5 พันล้านบาท ปิดที่ 1,722.21 จุด เพิ่มขึ้น 0.88 จุด มูลค่าการซื้อขาย 64,024.43 ล้านบาท แนวต้าน  1,730 จุด และ แนวรับ 1,715 จุด
*กนง. มีมติเอกฉันท์คงดอกเบี้ยนโยบายไว้ที่ 1.75% ส่งสัญญาณบวก กลุ่มไฟแนนซ์ อย่าง SAWAD ของ ธิดา แก้วบุตตา และ MTC ชูชาติ เพ็ชรอำไพ ประธานกรรมการบริหาร เมืองไทย แคปปิตอล เพราะสามารถคงต้นทุนทางการเงินได้ตลอดปีนี้ จากการออกหุ้นกู้ ส่วนแบงก์พาณิชย์เสมอตัวไม่ได้ไม่เสีย แนวโน้มไม่เปลี่ยนแปลง แต่ที่บรรดานายแบงก์เป็นห่วงน่าจะเป็นเรื่องของเงินสกุลใหม่ของเฟซบุ๊กมากกว่า เพราะถือเป็นคู่แข่งรายใหม่ที่น่ากลัว แม้แต่ไทยพาณิชย์ยังต้องรีบหาทางรับมือเป็นการด่วน
*LOXLEY ของ สุรช ล่ำซำ กรรมการผู้จัดการใหญ่ล็อกซเล่ย์ กลับมาแรงอีกครั้ง  ฝันใกล้เป็นจริง นายกฯบิ๊กตู่ยังหนุน หวยออนไลน์ห้ามไม่อยู่ยังไงก็ต้องเกิด ไม่ช้าก็เร็ว ต้องได้ขายผ่านออนไลน์แน่นอน เพราะกระแสเทคโนโลยีมาแล้ว ประเทศไทยยังจะจมอยู่กับขายสลากพิมพ์ออกมาเป็นใบ ๆ ก็ใช่เรื่อง แม้แต่ประเทศเพื่อนบ้านอย่างสปป.ลาวก็มีแล้ว พี่ไทยอย่างเราจะยอมย่ำอยู่กับที่แล้วมาอ้างกันว่าจะกระทบผู้ค้ารายย่อยได้อย่างไร เพราะวิธีแก้ก็มีอยู่แล้ว ขายผ่านมือถือก็ได้ แอปก็เยอะ
*ธนาคารไทยพาณิชย์  ของเสี่ยอาทิตย์ราคาแรงจัด ได้น้ำเลี้ยงดี แผนขายบมจ.ไทยพาณิชย์ประกันชีวิต (SCBLIFE) ให้กลุ่มเอฟดับบลิวดี (FWD) ใกล้จะเป็นจริง แถมผลประกอบการในไตรมาสที่ 2  ก็ฟื้นตัว และหากได้เงินกำไรพิเศษจากการขาย SCBLIFE หลายหมื่นล้านบาท ในช่วงไตรมาสที่ 3 หรือ 4 ก็ติดเทอร์โบเลยวิ่งกระฉูด ทิ้งห่างแบงก์ใหญ่รายอื่นแบบไม่เห็นฝุ่น
*ORI ของพีระพงศ์ จรูญเอก ประธานเจ้าหน้าที่บริหาร ออริจิ้น พร็อพเพอร์ตี้  วอลุ่มเข้าหนาแน่น กราฟเป็นขาขึ้น งบไตรมาสที่ 2  ยังเติบโตดี และจะดีขึ้นอีกในครึ่งปีหลัง โดยเฉพาะไตรมาสที่ 4 จะดีที่สุด แม้ว่าภาพรวมปีนี้จะทรง ๆ แต่ในระยะสั้นเล่นเก็งกำไรได้ ราคาเป้าหมาย 9.80 บาท
*มาแล้ว หุ้นกู้ของ (แอน) จักรพงษ์ จักราจุฑาธิบดิ์ ประธานเจ้าหน้าที่บริหาร บมจ.เจเคเอ็น โกลบอล มีเดีย (JKN) งานนี้ให้ดอกเบี้ยถึงใจ 7% อายุไม่มากไม่น้อย 2 ปี จ่ายดอกเบี้ยทุก 3 เดือน มีจำนวนจำกัดแค่ 130 ล้าน ครบกำหนดไถ่ถอนปี พ.ศ. 2564 จองผ่านบล.คิงส์ฟอร์ด ระหว่างวันที่ 9-11 ก.ค.62 งานนี้ถือว่าให้ผลตอบแทนจูงใจมาก ๆ ในยุคดอกเบี้ยขาลง  ส่วนธนาคารธนชาตของเฮียสมเจตน์ เสนอขาย หุ้นกู้ บมจ.ราชธานีลิสซิ่ง จำนวน 3 ชุด อายุ 3-5 ปี ดอกเบี้ยคงที่ 3.30-3.50% ต่อปี จ่ายดอกเบี้ยทุก 3 เดือน เปิดให้นักลงทุนทั่วไปจองได้ ระหว่างวันที่ 2-4 กรกฎาคมนี้ ที่ธนาคารธนชาตทุกสาขา ใครชอบแบบไหนก็ลองไปช้อปกันดู
*PTT ของ ชาญศิลป์ ตรีนุชกร ประธานเจ้าหน้าที่บริหารและกรรมการผู้จัดการใหญ่ ยอมรับครึ่งปีแรกได้รับผลกระทบจากสงครามการค้าสหรัฐฯ กับจีน โดยเฉพาะ ผลิตภัณฑ์ปิโตรเคมีและน้ำมันอยู่ในระดับต่ำ ส่งผลกำไรของทั้งกลุ่ม  IRPC, PTTGC และ TOP  แต่เชื่อว่าทั้งปีจะโตใกล้เคียงกับปีที่ผ่านมา และจะดีขึ้นในปลายปีนี้ต่อเนื่องไปต้นปีหน้า แต่ทีเด็ดที่เฮียแกเก็บไว้ก็ต้องเป็น PTTOR ที่จะเข้าตลาดฯภายในปลายปีนี้ หรืออย่างช้าต้นปีหน้า  และเตรียมขยายสาขาและเตรียมขยายธุรกิจร้านกาแฟคาเฟ่ อเมซอน สถานีบริการน้ำมัน และ LPG ในกัมพูชา ลาว เมียนมา และจีน อีกมากมายในอนาคต งานนี้ไม่ต้องห่วงว่ากำไรจะไม่โต มีแต่โตมากหรือโตน้อยเท่านั้น
*AMANAH ปรับขึ้นต่อเนื่อง จากผลประกอบการที่มีแนวโน้มเติบโตดี ในไตรมาสที่ 2 ที่คาดว่าจะโตเกือบ 50% ประกอบกับได้ ระเฑียร ศรีมงคล มานั่งในตำแหน่งประธานไอแบงก์ที่เป็นหุ้นแม่ของบริษัท อะมานะฮ์ ลิสซิ่ง ยิ่งการันตีได้ว่าจะเข้าสู่เกมรุกมากขึ้น จากฝีมือการบริหารบัตรกรุงไทยเป็นการันตี**